Imtella' Mejju 19, 2021 Is-supermodel Naomi Campbell saret omm ta' tifla. Il-mudella li għandha 50 sena ħabbret dan fuq il-profil tagħha ta' Instagram. Hija tellgħet ritratt t'idha żżomm sieq it-tarbija. F'messaġġ mar-ritratt ippubblikat tagħha ma' bintha, hija qalet li ċ-ċkejkna għażlitha biex tkun ommha u tinsab onorata li se tkun qed trabbiha. Id-disinjatur tal-moda Marc Jacobs kien minn tal-ewwel li feraħ lill-mudella li ma żvelat qatt li kienet se ssir omm. Valerie Morris Campbell, omm is-supermudella qalet li tinsab eċċitata ħafna bil-wasla tat-tarbija u kienet ilha snin twal tistenna li ssir nanna. Sadanittant ma ngħataw ebda dettalja oħra dwar it-tarbija. Madankollu f'intervista li saret fl-2017, Campell kienet esprimiet ix-xewqa pubblikament li ssir omm. Hija qalet li kienet ilha taħseb biex ikollha tarbija u li bl-iżviluppi li seħħu fix-xjenza, setgħet issir omm meta trid. Campell ħadet fama dinjija sa minn ċkunitha u saret l-ewwel mudell sewda Ingliża li dehret fuq il-faċċata tal-magażin Vogue. Hija magħrufa wkoll għax-xogħol ta' karità li twettaq u fl-2005 waqqfet fil-fondazzjoni Fashion For Relief, organizzazzjoni ta' karità li għaqqdet flimkien is-settur tal-moda u l-filantropija.